Langste algehele maansverduistering vanaand | Maroela Media
Fotosamestelling van 'n maansverduistering.
Die langste algehele maansverduistering van die 21ste eeu sal Vrydagaand ook in Suid-Afrika sigbaar wees.
'n Algehele maansverduistering gebeur wanneer die maan deur die middel van die aarde se skaduwee (umbra) beweeg en die son, aarde en maan in lyn met mekaar is.
Mars sal ook op sy helderste vertoon in baie jare aangesien dit op sy naaste punt aan die aarde is. Venus, Jupiter en Saturnus sal ook sigbaar wees.
Die algehele maansverduistering sal sigbaar wees vir inwoners van Suid-Amerika, Europa, Afrika, Asië en Australië.
Volgens die Astronomiese Vereniging van Suidelike Afrika (Assa) sal die maan teen 19:15 begin donkerder raak wanneer dit in die aarde se skaduwee begin inbeweeg. Die totale verduistering sal teen 21:30 begin en vir sowat twee uur duur.
Die rede hoekom die maansverduistering so lank sal duur is omdat die maan deur die middel van die umbra sal beweeg en die maan vanaand op sy verste van die aarde af is in sy maandelikse wentelbaan.
Wanneer die maan ten volle in die skaduwee van die aarde is laat dit die maan in kleure van oranje tot dieprooi verander. 'n Mens sou dink omdat die aarde se skaduwee groot genoeg is om die maan tydens 'n totale maansverduistering te bedek die maan heeltemal donker sou wees.
Die aarde se atmosfeer strek egter verder uit oor die aarde en sonlig dring deur. Dit is dieselfde straling wat 'n sonsondergang rooi maak.
Die skakerings en intensiteit van die kleure tydens 'n totale maansverduistering hang af van hoeveel stof, water en ander deeltjies in die aarde se atmosfeer is, asook faktore soos temperatuur en humiditeit.
Ons is REG – hoop wolke bly weg. Kamera, verkyker, bottel "bubbly" in yskas (enigsiets mos rede vir "bubbly" en buitendien is dit Vrydag en ons bestuur nie onder invloed!) lekker happies reg so ons sien uit. Hier buite die dorp gaan dit beslis iets wees veral met Mars nog ekstra helder ook.
Dit gaan beslis iets uitsonderlik wees om te sien en ek glo baie beter as Eskom se duisternis wat hulle elke nou en dan op ons loslaat
Hierdie natuurverskynsel, het dit simboliese waarde vir die toekoms van Suid Afrika of miskien vir die hele aarde?
Dankie MM, vir die inligting. My driepoot is permanent opgestel maar die kamera se battery is nie permanent gelaai. Toevallig ìs dit vol maar as nie vir hierdie berig sou ek nie voorberei het daarvoor. My werklike belangstelling en stokperdjie is nie Internet chats maar fotografie.